<classify> Msanii huyo ameshinda tuzo ya MTV Mama kwa mwaka huu kwenye Kipengele cha Mtumbuizaji Bora wa Mwaka katika tuzo zilizofanyika jijini Durban nchini Afrika Kusini, Jumamosi usiku.Kwenye uwanja huo wa ndege, kundi kubwa la vijana lilikuwa likiimba nyimbo mbalimbali wakati wakimsubiria mshindi huyo, na shamrashamra zilianza kuanzia saa 12 jioni ambapo vijana hao waliimba na kushangilia kabla hata ya ndege kutua, hali iliyosababisha abiria wengine kusita kutoka ndani.Hali hiyo iliwafanya maofisa Usalama wa uwanjani hapo kuwa na jukumu la kutoka nje na kusimamisha nyimbo hizo, lakini hata hivyo walifanikiwa kwa muda mfupi tu.Baada ya dakika kama 20 za utulivu, baadaye vijana hao walipomwona mama yake Diamond, walianza tena kuimba nyimbo mbalimbali wakimpongeza mama huyo na kuanza kumzongazonga.Waliendelea kuimba na kumsubiria msanii huyo hali iliyofanya kuongezeka kwa askari ambao walikuwa na jukumu la kuwarudisha nyuma vijana hao ambao walikuwa wamesogelea kwa ukaribu zaidi mlango wa kutokea wageni.Alipofika msanii huyo kundi hilo la vijana lilimsogelea na kumbeba juu juu na kuanza kukimbia naye kwenda hadi eneo la kuegeshea magari.Hali ilikuwa taharuki uwanjani hapo kwa kuwa kundi hilo lilionekana kutawaliwa na furaha zaidi hali iliyokaribia kuwazidi nguvu walinzi pamoja na wale waliokuwa wakihusika na ulinzi wa Diamond mabaunsa.Baadaye msanii huyo nyota alizungumza na waandishi wa habari huku akiwa amebebwa juu na mashabiki wake hao huku wakiendelea kuimba na walimkimbiza hadi kwenye gari lake.Hali iliendelea kuwa ya furaha uwanjani hapo ambapo mashabiki wake hao walifikia hatua ya kulisukuma gari lililombeba msanii huyo hadi karibia na eneo la nje ya uwanja.Gazeti hili lilishuhudia watu wengine wakiwa nje ya uwanja wakimshangilia msanii huyo na kumpungia mkono ingawaje tayari ilikuwa imeshaingia usiku.Diamond ni msanii pekee kutokea ukanda huu wa Afrika Mashariki kushinda tuzo hiyo ambazo zilitawaliwa zaidi na wasanii kutokea Nigeria.Katika shindano hilo, wasanii pacha wanaounda Kundi la P Square, Peter na Paul walichaguliwa kama wasanii bora wa muongo huu. Kwa upande wa mwanamuziki bora wa kike, nafasi ilichukuliwa na mwanamuziki Yemi Alade wa Nigeria huku mshindi wa kipengele cha mburudishaji bora wa kiume ikienda kwa Davido.Kundi la P Square pia lilichaguliwa kama kundi bora la mwaka, Cassper Nyovest wa Nigeria aliibuka mwanamuziki bora wa Hip Hop na mwanamuziki AKA wa Afrika Kusini akiwa na mwenzake Burna Boy walishinda kwenye kipengele cha wimbo bora wa kushirikishwa.Wimbo bora wa mwaka ulikuwa ni ule wa All Eyes On Me ulioimbwa na Da Les kwa ushirikiano na JR huku wimbo wa Dorobucci pia kutoka Nigeria ukishika nafasi ya kuwa wimbo bora wa jukwaani. Pia video bora ya mwaka ilikuwa ni Nafukwa ya mwanamuziki Riky Rick, mwongozaji wa video za muziki akiwa ni Adriaan Louw.  <topic>: MICHEZO 